ประกาศกระทรวงเกษตรและสหกรณ์ เรื่อง หลักเกณฑ์ วิธีการและเงื่อนไขในการชำระเงินสงเคราะห์ พ.ศ. 2555

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
หลักเกณฑ์ วิธีการและเงื่อนไขในการชำระเงินสงเคราะห์
พ.ศ. ๒๕๕๕

โดยที่เห็นเป็นการสมควรปรับปรุงวิธีการรับชำระเงินสงเคราะห์จากผู้ส่งยางออกนอกราชอาณาจักร
เพื่อไม่ให้มีขั้นตอนการดำเนินการเกินความจำเป็น และปรับปรุงภารกิจให้ทันต่อสถานการณ์
ทำให้เกิดความสะดวกต่อผู้รับบริการ

อาศัยอำนาจตามความในมาตรา ๕ และมาตรา ๒๘
แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓
แก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่ ๔) พ.ศ. ๒๕๓๐
รัฐมนตรีว่าการกระทรวงเกษตรและสหกรณ์ จึงออกประกาศ ดังต่อไปนี้

ข้อ ๑  ประกาศนี้เรียกว่า
ประกาศกระทรวงเกษตรและสหกรณ์ เรื่อง หลักเกณฑ์ วิธีการและเงื่อนไข
ในการชำระเงินสงเคราะห์ พ.ศ. ๒๕๕๕

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิก
(๑) ประกาศกระทรวงเกษตรและสหกรณ์ เรื่อง กำหนดหลักเกณฑ์
วิธีการและเงื่อนไขที่ผู้ส่งยางออกนอกราชอาณาจักรต้องเสียเงินสงเคราะห์เพื่อสมทบกองทุนสงเคราะห์การทำสวนยางตามพระราชบัญญัติกองทุนสงเคราะห์การทำสวนยาง
พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่
๔) พ.ศ. ๒๕๓๐ ประกาศ ณ วันที่ ๓๑ พฤษภาคม ๒๕๓๔
(๒) ประกาศกระทรวงเกษตรและสหกรณ์ เรื่อง กำหนดหลักเกณฑ์
วิธีการและเงื่อนไขที่ผู้ส่งยางออกนอกราชอาณาจักรต้องเสียเงินสงเคราะห์เพื่อสมทบกองทุนสงเคราะห์การทำสวนยางตามพระราชบัญญัติกองทุนสงเคราะห์การทำสวนยาง
พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่
๔) พ.ศ. ๒๕๓๐ ประกาศ ณ วันที่ ๑๒ มกราคม ๒๕๔๓

ข้อ ๔  ในประกาศนี้
เงินสงเคราะห์ หมายความว่า
เงินที่ผู้ส่งยางออกนอกราชอาณาจักรต้องชำระให้แก่ กองทุนสงเคราะห์การทำสวนยาง ตามมาตรา
๕ แห่งพระราชบัญญัติกองทุนสงเคราะห์การทำสวนยาง พ.ศ. ๒๕๐๓
สำนักงาน หมายความว่า
สำนักงานกองทุนสงเคราะห์การทำสวนยาง
คณะกรรมการ หมายความว่า
คณะกรรมการสงเคราะห์การทำสวนยาง
ผู้อำนวยการ หมายความว่า
ผู้อำนวยการสำนักงานกองทุนสงเคราะห์การทำสวนยาง
ผู้ส่งยางออก หมายความว่า
ผู้ส่งยางออกนอกราชอาณาจักร
เจ้าพนักงานสงเคราะห์ หมายความว่า
เจ้าพนักงานผู้มีหน้าที่รับชำระเงินสงเคราะห์
ตามประกาศของสำนักงานกองทุนสงเคราะห์การทำสวนยาง
ใบรับเงินสงเคราะห์ หมายความว่า
เอกสารหรือข้อมูลอิเล็กทรอนิกส์ที่สำนักงานออกให้เพื่อเป็นหลักฐานในการรับชำระเงินสงเคราะห์
ธนาคาร หมายความว่า
ธนาคารที่สำนักงานกำหนด ให้เป็นธนาคารรับชำระเงินสงเคราะห์
อิเล็กทรอนิกส์ หมายความว่า
การประยุกต์ใช้วิธีการทางอิเล็กตรอน ไฟฟ้า คลื่นแม่เหล็กไฟฟ้า หรือวิธีอื่นใดในลักษณะคล้ายกัน
และให้หมายความรวมถึงการประยุกต์ใช้วิธีการทางแสง
วิธีการทางแม่เหล็กหรืออุปกรณ์ที่เกี่ยวข้องกับการประยุกต์ใช้วิธีการต่าง ๆ
เช่นว่านั้น
วิธีการทางอิเล็กทรอนิกส์ หมายความว่า
การดำเนินการใด ๆ ที่เกี่ยวข้องกับการชำระเงินสงเคราะห์ เป็นต้นว่า การจัดทำ ยื่น
ส่ง รับ เก็บรักษา การชำระเงิน การออกใบรับเงินสงเคราะห์หรือการดำเนินการอื่นใด
โดยวิธีการทางอิเล็กทรอนิกส์ทั้งหมดหรือบางส่วน
การส่งข้อมูลทางอิเล็กทรอนิกส์
หมายความว่า
ผู้ส่งข้อมูลส่งข้อมูลที่เกี่ยวข้องกับการชำระเงินสงเคราะห์ทางอิเล็กทรอนิกส์
พร้อมลงลายมือชื่ออิเล็กทรอนิกส์ของเจ้าของลายมือชื่อผ่านบุคคล
ที่เป็นสื่อกลางผู้ให้บริการรับส่งข้อมูลทางอิเล็กทรอนิกส์เข้าสู่ระบบคอมพิวเตอร์ของผู้รับข้อมูล
ลายมือชื่ออิเล็กทรอนิกส์ หมายความว่า
อักษร อักขระ ตัวเลข
เสียงหรือสัญลักษณ์อื่นใดที่สร้างให้อยู่ในรูปแบบอิเล็กทรอนิกส์ซึ่งนำมาใช้ประกอบกับข้อมูลอิเล็กทรอนิกส์เพื่อแสดงความสัมพันธ์ระหว่างบุคคลกับข้อมูลอิเล็กทรอนิกส์
โดยมีวัตถุประสงค์เพื่อระบุตัวบุคคลผู้เป็นเจ้าของลายมือชื่ออิเล็กทรอนิกส์ที่เกี่ยวข้องกับข้อมูลอิเล็กทรอนิกส์นั้น
และเพื่อแสดงว่าบุคคลดังกล่าวยอมรับข้อความในข้อมูลอิเล็กทรอนิกส์นั้น
เจ้าของลายมือชื่อ หมายความว่า
ผู้ซึ่งถือข้อมูลสำหรับใช้สร้างลายมือชื่ออิเล็กทรอนิกส์และสร้างลายมือชื่ออิเล็กทรอนิกส์นั้นในนามตนเองหรือแทนบุคคลอื่น
ข้อความ หมายความว่า เรื่องราว
หรือข้อเท็จจริง ไม่ว่าจะปรากฏในรูปแบบของตัวอักษร ตัวเลข เสียง ภาพ หรือรูปแบบอื่นใดที่สื่อความหมายได้โดยสภาพของสิ่งนั้นเองหรือโดยผ่านวิธีการใดๆ
ข้อมูลอิเล็กทรอนิกส์ หมายความว่า
ข้อความที่ได้สร้าง ส่ง รับ เก็บรักษา หรือประมวลผลด้วยวิธีการทางอิเล็กทรอนิกส์
เช่น วิธีการแลกเปลี่ยนข้อมูลทางอิเล็กทรอนิกส์ จดหมายอิเล็กทรอนิกส์ หรือโทรสาร
ผู้ส่งข้อมูล หมายความว่า
บุคคลซึ่งเป็นผู้ส่งหรือสร้างข้อมูลอิเล็กทรอนิกส์ก่อนจะมีการเก็บรักษาข้อมูลเพื่อส่งไปตามวิธีการที่ผู้นั้นกำหนด
โดยบุคคลนั้นอาจจะส่งหรือสร้างข้อมูลอิเล็กทรอนิกส์ด้วยตนเอง หรือการส่ง
หรือสร้างข้อมูลอิเล็กทรอนิกส์ในนามหรือแทนบุคคลนั้นก็ได้  ทั้งนี้
ไม่รวมถึงบุคคลที่เป็นสื่อกลางสำหรับข้อมูลอิเล็กทรอนิกส์นั้น
ผู้รับข้อมูล หมายความว่า
บุคคลซึ่งผู้ส่งข้อมูลประสงค์จะส่งข้อมูลอิเล็กทรอนิกส์ให้และได้รับข้อมูลอิเล็กทรอนิกส์นั้น
 ทั้งนี้ไม่รวมถึงบุคคลที่เป็นสื่อกลางสำหรับข้อมูลอิเล็กทรอนิกส์นั้น
บุคคลที่เป็นสื่อกลาง หมายความว่า
บุคคลซึ่งกระทำการในนามผู้อื่นในการส่ง รับ
หรือเก็บรักษาข้อมูลอิเล็กทรอนิกส์อันใดอันหนึ่งโดยเฉพาะ
รวมถึงให้บริการอื่นที่เกี่ยวกับข้อมูลอิเล็กทรอนิกส์ นั้น

หมวด ๑
บททั่วไป

ข้อ ๕  ผู้ใดประสงค์จะส่งยางออกนอกราชอาณาจักร
จะต้องชำระเงินสงเคราะห์ ให้กับสำนักงาน

ข้อ ๖  ผู้ใดจะชำระเงินสงเคราะห์
ต้องเป็นผู้ที่ได้รับใบอนุญาตเป็นผู้ค้ายาง
และใบอนุญาตเป็นผู้ส่งยางออกนอกราชอาณาจักร ตามกฎหมายว่าด้วยการควบคุมยาง

ข้อ ๗  ผู้ใดจะชำระเงินสงเคราะห์
ต้องลงทะเบียน เป็นผู้มีสิทธิชำระเงินสงเคราะห์ ณ สำนักงานส่วนหลักเกณฑ์
วิธีการในการขอลงทะเบียนและคุณสมบัติของผู้ขอลงทะเบียนให้เป็นไปตามแบบที่สำนักงานกำหนด

หมวด ๒
วิธีการชำระเงินสงเคราะห์

ข้อ ๘  ภายใต้บังคับข้อ
๖ ข้อ ๗ ผู้ใดประสงค์จะส่งยางออกนอกราชอาณาจักร ให้ยื่นคำขอชำระเงินสงเคราะห์พร้อมเงินสงเคราะห์
ต่อสำนักงาน ตามแบบและสถานที่ที่สำนักงานกำหนด
แบบคำขอชำระเงินสงเคราะห์ตามวรรคหนึ่งอย่างน้อยต้องมีข้อความ ดังนี้
(๑) ชื่อและที่อยู่ของผู้ส่งยางออก
(๒) ชนิดยางที่ส่งออก (กรณียางผสมสารเคมี
ให้ระบุเลขที่หนังสือรับรองยางผสมสารเคมีและเปอร์เซ็นต์ของเนื้อยางธรรมชาติ)
(๓) ปริมาณยางที่ส่งออก
(๔) อัตราเงินสงเคราะห์และจำนวนเงินสงเคราะห์
(๕) อินวอยซ์ เลขที่ และวันที่
(๖) ประเทศปลายทาง
(๗) ด่าน หรือท่า หรือที่ส่งยางออก
(๘) ยานพาหนะที่ส่ง
(๙) ลายมือชื่ออิเล็กทรอนิกส์ ของผู้ส่งยางออก

ข้อ ๙  ผู้ใดประสงค์จะส่งยางออกนอกราชอาณาจักร
ต้องยื่นคำขอชำระเงินสงเคราะห์และชำระเงินสงเคราะห์โดยวิธีการทางอิเล็กทรอนิกส์ผ่านผู้ให้บริการรับส่งข้อมูลทางอิเล็กทรอนิกส์
ตามแบบที่สำนักงานกำหนด
ในกรณีที่สำนักงานไม่อาจให้บริการยื่นคำขอชำระเงินสงเคราะห์และชำระเงินสงเคราะห์
โดยวิธีการทางอิเล็กทรอนิกส์ผ่านผู้ให้บริการรับส่งข้อมูลทางอิเล็กทรอนิกส์
ตามแบบที่สำนักงานกำหนดได้เป็นการชั่วคราวไม่ว่าด้วยเหตุใด ๆ ก็ตาม
ผู้ส่งยางออกสามารถยื่นคำขอชำระเงินสงเคราะห์ ณ สำนักงานได้

ข้อ ๑๐  การชำระเงินสงเคราะห์
ให้ชำระเป็น
(๑) แคชเชียร์เช็คที่ธนาคารในท้องที่นั้นเป็นผู้สั่งจ่าย
โดยต้องขีดคร่อมสั่งจ่ายเฉพาะให้แก่ สำนักงาน โดยขีดฆ่าคำว่า หรือผู้ถือ ออก
(๒) ชำระเงินผ่านช่องทางการรับชำระเงินของธนาคารตามที่สำนักงานกำหนด
(๓) กรณีมีความจำเป็นต้องรับชำระเงินสงเคราะห์เป็นเงินสด
ให้รับไว้ตามความจำเป็นและต้องนำเงินที่รับไว้ ฝากเข้าบัญชีธนาคารของสำนักงานทันที
หรือในวันทำการถัดไป

ข้อ ๑๑  เมื่อเจ้าพนักงานสงเคราะห์ตรวจการรับเงินสงเคราะห์เห็นว่ามีการชำระเงินสงเคราะห์ครบถ้วนถูกต้องแล้ว
ให้ออกใบรับเงินสงเคราะห์ให้แก่ผู้ส่งยางออกนอกราชอาณาจักร
การออกใบรับเงินสงเคราะห์ตามวรรคหนึ่งสำนักงานอาจออกให้โดยวิธีการทางอิเล็กทรอนิกส์ก็ได้ตามที่สำนักงานกำหนด

ข้อ ๑๒  ผู้ส่งยางออกนอกราชอาณาจักร
จะส่งยางออกนอกราชอาณาจักรได้เฉพาะด่านหรือท่าหรือที่ส่งยางออก ตามที่ระบุไว้ในข้อ
๘ เท่านั้น

ข้อ ๑๓  ผู้ใดได้ชำระเงินสงเคราะห์ไว้แล้ว
หากมีเหตุขัดข้องหรือเหตุจำเป็นอื่นใดทำให้ไม่สามารถส่งยางออกนอกราชอาณาจักร
หรือมีเหตุอื่นใดที่สำนักงานจำต้องคืนเงินจำนวนใด ๆ ให้แก่ผู้ส่งยางออก
ผู้นั้นมีสิทธิขอรับเงินสงเคราะห์คืนได้ตามหลักเกณฑ์ที่สำนักงานกำหนด  ทั้งนี้
ห้ามมิให้ใช้สิทธิขอรับเงินสงเคราะห์คืน
เมื่อพ้นกำหนดเก้าสิบวันนับแต่วันออกใบรับเงินสงเคราะห์

ข้อ ๑๔  ให้คณะกรรมการมีอำนาจ
ออกข้อบังคับเพื่อให้การเป็นไปตามประกาศนี้

บทเฉพาะกาล

ข้อ ๑๕  ในระหว่างที่สำนักงานยังมิได้กำหนดแบบวิธีในการยื่นคำขอชำระเงินสงเคราะห์
และชำระเงินสงเคราะห์โดยวิธีการทางอิเล็กทรอนิกส์ วิธีเดียว
ผู้ส่งยางออกสามารถยื่นคำขอชำระเงินสงเคราะห์ ณ สำนักงานได้
จนกว่าสำนักงานจะมีประกาศยกเลิกวิธีการยื่นคำขอชำระเงินสงเคราะห์ ณ สำนักงาน

ประกาศ
ณ วันที่ ๒๕ ตุลาคม พ.ศ. ๒๕๕๕
ณัฐวุฒิ
 ใสยเกื้อ
รัฐมนตรีช่วยว่าการกระทรวงเกษตรและสหกรณ์
ปฏิบัติราชการแทน
รัฐมนตรีว่าการกระทรวงเกษตรและสหกรณ์

ปริยานุช/ผู้จัดทำ
๒๐ ธันวาคม
๒๕๕๕

ณัฐพร/ผู้ตรวจ
๒๐ ธันวาคม
๒๕๕๕

[๑] ราชกิจจานุเบกษา เล่ม
๑๒๙/ตอนพิเศษ ๑๘๙ ง/หน้า ๓๑/๑๘ ธันวาคม ๒๕๕๕